ওয়েব ডেস্ক: সিবিআই দফতরে হাজির তৃণমূলের সর্বভারতীয় সাধারণ সম্পাদক মুকুল রায়। কিছুদিন আগেই মুকুল রায়কে ডেকে পাঠায় সিবিআই। কিন্তু দলের কাজের ব্যস্ততার জন্য সিবিআই দফতরে হাজিরা দেননি মুকুল রায়। দ্বিতীয়বার তাঁকে ডেকে পাঠানোর পরই মুকুল রায় জানান, তিনি ৩০ জানুয়ারি সিবিআই দফতরে যাবেন। জেরায় বারবার মুকুল রায়ের নাম জানিয়েছেন সারদা কর্তা সুদীপ্ত সেন। এমনকী,  রাজ্য ছাড়ার আগে সিবিআইকে লেখা চিঠিতেও মুকুল রায়ের নাম উল্লেখ করেন সুদীপ্ত সেন। সারদাকাণ্ডে বিভিন্ন জনকে জেরায় মুকুল রায়ের নাম বারবারই উঠে এসেছে। সারদাকাণ্ডে তাঁর যোগ নিয়েই মুকুল রায়কে জিজ্ঞাসাবাদ করা হবে বলে সিবিআই সূত্রে খবর। তৃণমূলের সাধারণ সম্পাদককে জেরা করতে তৈরি সিবিআইয়ের দুঁদে গোয়েন্দারাও। দিল্লি থেকে কলকাতায়  ইতিমধ্যেই এসে পৌছেছে সিবিআইয়ের বিশেষ টিম। প্রস্তুত প্রশ্নপত্রও। সারদা কেলেঙ্কারি নিয়ে মুকুল রায়ের কাছে তথ্য জানতে চাইবে সিবিআই।